ՀՀ գլխավոր դատախազի նախկին տեղակալ Արմեն Դանիելյանը ֆեյսբուքյան իր էջում գրել է. «Բարոյականության այբուբենը վաղուց հուղարկավորած գազավիկներն ու էլեկտրիկները դժվար հասկանան՝ ինչ է նշանակում համատարած աղքատություն... Գաղտնիք չէ, որ հանրապետությունում և՛ գազի, և՛ էլեկտրաէներգիայի սակագինը սարսափելի ուռճացված է և բնական մենաշնորհի ոլորտում ՀԾԿՀ-ն «Գազպրոմ Արմենիա» ընկերությանը և «Հայաստանի էլեկտրական ցանցեր» ՓԲԸ-ին օգնել է մեր հասարակության հաշվին ստանալ գերշահույթներ և շարունակաբար բարձրացրել է սակագները... Եվ դա այն պարագայում, երբ այդ կառույցը պետք է պաշտպաներ բացառապես հասարակության շահերը: Տնտեսագետները բազմիցս հիմնավորել են, որ երկու դեպքում էլ սակագինը կարող է նվազել առնվազն 10-ից 15 դրամով... Եվ այսպես՝ Հայաստանը ՌԴ-ից 1000 խմ գազն ստանում է սահմանին 150 դոլարով, իսկ հանրապետությունում այն իրացվում է կրկնակի թանկ: Այդ գազը շուրջ 6000 կմ գալիս է Հայաստան և դրա արժեքը 150 դոլար է, իսկ սպառողին այն հասնում է առնվազն 300 կիլոմետր տարածություն անցնելով: Եվ այդ փոքր տարածության մեջ հազար խմ գազը շուրջ 150 դոլարով բարձրանում է շուրջ քսան անգամ փոքր տարածությունում: Այդ կազմակերպությունների հիմնավորումներն առ այն, թե կորուստները մեծ տոկոս են կազմում՝ ծիծաղելի է. այդ կորուստները բացառելու համար նախ և առաջ պետք է շահագրգռված լինեն հենց այդ կազմակերպությունները և եթե նրանք չեք կարողանում շտկել այն, ապա ինչումն է հասարակության «մեղքի» բաժինը: